b'\n_START_ARTICLE_\nSu\xc4\x87uraj\n_START_SECTION_\nGeografija\n_START_PARAGRAPH_\nSu\xc4\x87uraj je staro morsko mesto na skrajnem vzhodnem koncu otoka in se nahaja ob globokem zalivu, v dolini, obrnjeni proti morju. To je mesto, kjer se otok najbolj pribli\xc5\xbea celini, ki je oddaljena le 6\xc2\xa0km stran. Kraj je z redno trajektno linijo povezan z Drvenikom; trajekt v sezoni vozi 15 krat dnevno, po potrebi pa tudi ve\xc4\x8dkrat. _NEWLINE_Iz Su\xc4\x87uraja se ponuja lep pogled na Biokovo, Makarsko in Pelje\xc5\xa1ac._NEWLINE_Pristani\xc5\xa1\xc4\x8de je dobro zavarovano s kolenastim valobranom, na koncu katerega stoji svetilnik. Pristajati je mogo\xc4\x8de ob valobranu, pri katerem je globina morja do 2,5 m, ali v pristanu v severnem delu pristani\xc5\xa1\xc4\x8da. Sidrati se je mogo\xc4\x8de tudi 300 m stran od pristani\xc5\xa1\xc4\x8da, razen v primerih, ko piha jugo._NEWLINE_Iz pomorske karte je razvidno, da svetilnik oddaja svetlobni signal: R Bl 2s. Nazivni domet svetilnika je 3 milje.\n_START_SECTION_\nZgodovina\n_START_PARAGRAPH_\nStaro mestno jedro s pristani\xc5\xa1\xc4\x8dem je bilo zgrajeno \xc5\xbee v 15. stoletju na dveh malih polotokih. \xc5\xbde v antiki je mesto imelo pomemben strate\xc5\xa1ki polo\xc5\xbeaj. Kulturni ostanki datirajo \xc5\xa1e iz ilirskega obdobja. Hvarski statut iz leta 1331 omenja cerkev sv. Jurija v Su\xc4\x87uraju, po katerem je mesto tudi dobilo ime. V za\xc4\x8detku je zaselek obsegal le nekaj pastirskih in ribi\xc5\xa1kih ko\xc4\x8d. Naseljevanje se je nadaljevalo s prihodom Augustincev iz Zaostroga, ki so v 16. stoletju ustanovili samostan. Arhitektura Su\xc4\x87uraja je \xc5\xa1e danes pod velikim vplivom neretvanskega stila gradnje. V \xc4\x8dasu Benetk se je Su\xc4\x87uraj nahajal na tromeji treh dr\xc5\xbeav: Bene\xc5\xa1ke republike, Tur\xc5\xa1ke dr\xc5\xbeave in Dubrovni\xc5\xa1ke republike. V 17. stoletju so Bene\xc4\x8dani zgradili trdnjavo, ki pa je bila poru\xc5\xa1ena v drugi svetovni vojni.'